Title: เทศบัญญัติเทศบาลเมืองกระทุ่มล้ม เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารชนิดหรือประเภทอาคารสำหรับประกอบกิจการรับขนส่งและอาคารสถานีขนส่งในท้องที่เทศบาลเมืองกระทุ่มล้ม อำเภอสามพราน จังหวัดนครปฐม พ.ศ. 2561

เทศบัญญัติเทศบาลเมืองกระทุ่มล้ม
เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารชนิดหรือประเภท
อาคารสำหรับประกอบกิจการรับขนส่งและอาคารสถานีขนส่ง
ในท้องที่เทศบาลเมืองกระทุ่มล้ม อำเภอสามพราน
จังหวัดนครปฐม พ.ศ. ๒๕๖๑

อาศัยอำนาจตามความในมาตรา
๙ วรรคสอง แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ และมาตรา ๖๐ แห่งพระราชบัญญัติเทศบาล
พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๕) พ.ศ. ๒๕๑๐ เทศบาลเมืองกระทุ่มล้ม โดยความเห็นชอบของสภาเทศบาลเมืองกระทุ่มล้ม และผู้ว่าราชการจังหวัดนครปฐม
จึงตราเทศบัญญัติไว้ ดังต่อไปนี้

ข้อ ๑  เทศบัญญัตินี้เรียกว่า เทศบัญญัติเทศบาลเมืองกระทุ่มล้ม
เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารชนิดหรือประเภทอาคารสำหรับประกอบกิจการรับขนส่งและอาคารสถานีขนส่งในท้องที่เทศบาลเมืองกระทุ่มล้ม
อำเภอสามพราน จังหวัดนครปฐม พ.ศ. ๒๕๖๑

ข้อ ๒[๑]  เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาประกาศ ระเบียบหรือคำสั่งอื่นใดในส่วนที่ได้ตราไว้แล้วก่อนเทศบัญญัตินี้ซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๔  ในเทศบัญญัตินี้
การรับขนส่ง หมายความว่า การขนส่งเพื่อสินจ้างตามกฎหมายว่าด้วยการขนส่ง
อาคารสำหรับประกอบกิจการรับขนส่ง หมายความว่า อาคาร หรือส่วนหนึ่งส่วนใดของอาคารที่ใช้เป็นสถานที่สำหรับเก็บ
พัก หรือขนถ่ายสินค้า หรือสิ่งของ เพื่อประโยชน์แห่งกิจการที่เกี่ยวกับการรับขนส่ง

ข้อ ๕  ให้กำหนดพื้นที่ในเขตเทศบาลเมืองกระทุ่มล้ม
อำเภอสามพราน จังหวัดนครปฐม ภายในบริเวณแนวเขตตามแผนที่ท้ายเทศบัญญัตินี้ เป็นบริเวณห้ามก่อสร้างอาคารชนิดและประเภท
ดังต่อไปนี้
(๑) อาคารสำหรับประกอบกิจการรับขนส่ง
(๒) อาคารสถานีขนส่งตามกฎหมายว่าด้วยการขนส่งทางบก

ข้อ ๖  ภายในพื้นที่ที่กำหนดตามข้อ ๕ ห้ามมิให้บุคคลใดดัดแปลง
หรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๕

ข้อ ๗  อาคารที่มีอยู่แล้วภายในบริเวณพื้นที่ที่กำหนดตามข้อ
๕ ก่อนหรือในวันที่เทศบัญญัตินี้ใช้บังคับ ให้ได้รับยกเว้นไม่ต้องปฏิบัติตามเทศบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๕

ข้อ ๘  อาคารที่ได้รับใบอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร หรือที่ได้รับอนุญาตตามกฎหมายเฉพาะว่าด้วยกิจกรรมนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ ให้ได้รับการยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๙  ให้นายกเทศมนตรีเมืองกระทุ่มล้มเป็นผู้รักษาการตามเทศบัญญัตินี้

ประกาศ ณ วันที่ ๒๐ สิงหาคม พ.ศ. ๒๕๖๑
วสันต์  อยู่ประจำ
นายกเทศมนตรีเมืองกระทุ่มล้ม

[เอกสารแนบท้าย]

๑.
แผนที่แนบท้ายเทศบัญญัติเทศบาลเมืองกระทุ่มล้ม เรื่อง กำหนดบริเวณห้ามก่อสร้าง
ดัดแปลง หรือเปลี่ยนการใช้อาคารชนิดหรือประเภท
อาคารสำหรับประกอบกิจการรับขนส่งและอาคารสถานีขนส่ง
ในท้องที่เทศบาลเมืองกระทุ่มล้ม อำเภอสามพราน จังหวัดนครปฐม พ.ศ. ๒๕๖๑

(ดูข้อมูลจากภาพกฎหมาย)

ปุณิกา/ธนบดี/จัดทำ
๑๙ พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๗๓ ง/หน้า ๔๓/๓๑ ตุลาคม ๒๕๖๑